[image: image1.jpg]Consell
de I’Audiovisual
de Catalunya





ACORD 216/2007, DE 4 DE JULIOL DEL CONSELL DE 

L’AUDIOVISUAL DE CATALUNYA
Expedient núm. 236/2006-S TV3 (TELEVISIÓ DE CATALUNYA, SA)

Resolució imposició sanció 

I. Antecedents

1.  El 27 de Novembre de 2006 TVC,SA va emetre, per TV3, un espai que adoptava el format d’autopromoció de la cadena per anunciar la primera emissió del tradicional espot de Nadal de Freixenet. En aquest espai es podia veure com, mitjançant una pantalla que incorporava una franja horitzontal inferior en la qual es sobreimpressionava el logotip de TV3, apareixia el text “Estrena dimecres a 21.30” i el nom del producte anunciat “Carta Nevada Freixenet”. Simultàniament, una veu en off informa: “Dimecres a la nit viurem un somni amb Gwyneth Paltrow i Ángel Corella. Dimecres  a la nit estrena a TV3”.

2. Atès que els fets són susceptibles de constituir una infracció de l’apartat 1 de l’article 11 de la Llei de l’Estat 25/1994, de 12 de juliol, per la qual es transposa a l’ordenament jurídic estatal la Directiva de Televisió sense Fronteres, i vist el que disposa l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, el Ple del Consell de l’Audiovisual de Catalunya, en la sessió del 13 de desembre de 2006, va adoptar l’Acord 331/2006, mitjançant el qual s’obria un període d’informació prèvia a fi de donar audiència a l’operador Televisió de Catalunya, SA, per tal que en el termini màxim de cinc dies hàbils formulés les al·legacions que estimés oportunes. 

3. El 29 de desembre de 2006 va tenir entrada en aquest Consell un escrit signat pel senyor Ramon Rovira i Pol, director de comunicació, màrqueting i relacions institucionals, actuant en nom i representació de Televisió de Catalunya, SA, en el qual s’al·legava, en essència que «l’emissió de l’espai relacionat amb l’espot de Nadal de la marca “Carta Nevada Freixenet” es va incloure dins el bloc publicitari, concretament entre l’espot d’ONO i la careta de tancament del bloc de publicitat. Aquesta circumstància dona compliment, al nostre entendre, a l’obligació de separar clarament els blocs publicitaris de la programació. Altra qüestió seria la referent al contingut de l’espot quan a la seva trama. Freixenet és una empresa que contracta anualment, per Nadal, un espot que per les seves característiques s’ha convertit en un clàssic, que la majoria de l’audiència coneix i està acostumat a visionar cada any per aquestes dates. Aquesta percepció justifica que, tot i tractar-se d’un espot publicitari, pugui ser objecte de determinats tractaments que, sense perdre els seu caràcter publicitari, s’adeqüin a les característiques pròpies d’altres generes televisius. Entenem que en aquest cas concret no existeix risc de confusió. Un cas similar seria el de la promoció ja fa anys de la “pel·lícula sense interrupcions”, que es vinculava a una marca comercial (Nestlè)».

4. A la vista de les manifestacions de l’interessat i prenent com a base els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya, mitjançant l’Acord 21/2007, de 10 de gener, va decidir desestimar les al·legacions presentades i incoar un procediment sancionador a TELEVISIÓ DE CATALUNYA, SA, per l’emissió el, 27 de Novembre de 2006 per TV3, d’un espai que adoptava el format d’autopromoció de la cadena per anunciar la primera emissió del tradicional espot de Nadal de Freixenet, fet susceptible de constituir una infracció  de l’apartat 1 de l’article 11 de la Llei de l’Estat 25/1994, de 12 de juliol, per la qual es transposa a l’ordenament jurídic estatal la Directiva de Televisió sense Fronteres.

5. Una vegada notificat l’Acord d’incoació a l’interessat en data 13 de gener de 2007, es van seguir els tràmits legalment establerts, fins que la instructora va dictar el corresponent plec de càrrecs que es va notificar l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. Consta a les actuacions la notificació del plec de càrrecs i el tràmit d’audiència a l’interessat,  en la forma que estableix la Llei 30/1992, de 26 de novembre de règim jurídic de les administracions públiques i del procediment administratiu comú.

6. El 18 de juny de 2006, i dins del termini atorgat, va tenir entrada en aquest Consell (Registre d’entrada 1096/2007) un escrit signat pel senyor Carles Viñas i Llebot, cap de l’assessoria jurídica i actuant en nom i representació de Televisió de Catalunya, SA, en què a l’al·legació primera manifesta que «l’espai objecte d’aquest expedient constitueix una forma novedosa de comunicació publicitària que combina elements pròpiament publicitaris (nom comercial d’un cava)  amb elements propis del mitjà (TV)» fonamentat en el fet que l’espot de Freixenet «és especial [...] i això permet que TVC estableixi una complicitat amb l’espectador»; a l’al·legació segona manifesta d’una banda que «no es pot considerar que es confon a l’espectador, perquè aquest és el protagonista del missatge. Si l’espectador no tingués clar que es tracta d’un espot, el missatge que es va fer el dia 27 de novembre de 2006 perdria tota la seva eficàcia»; i, d’altra banda que l’espai es va emetre immediatament abans de la careta de tancament del bloc de publicitat, és a dir, dins del bloc de publicitat»; finalment, a l’al·legació tercera manifesta que s’estan vulnerant els principis del dret sancionador atès que «el plec de càrrec tipifica la infracció en l’article 11 de la Llei 25/1994, però no cita l’article 133 de la Llei de comunicació audiovisual de Catalunya que en el mateix supòsit qualifica els fets como infracció greu amb una sanció d’entre 12.001 a 90.000 euros».

7. El 21 de juny de 2007 la instructora de l’expedient, desprès d’analitzar i valorar les al·legacions, va considerar procedent confirmar els càrrecs imputats i formular la corresponent proposta de resolució, que va ser notificada a l’interessat a fi que, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, de procediment sancionador d’aplicació als àmbits de competència de la Generalitat.

II. Fonaments de Dret

1. Anàlisi de les al·legacions

Es dona per reproduït l’anàlisi de les al·legacions que incorpora la proposta de resolució de la instructora de l’expedient de data 21 de juny de 2007, i per tant, es considera procedent desestimar les al·legacions de l’interessat.

2. Tipificació dels fets
L’emissió de l’espai que va adoptar el format d’autopromoció de la cadena TV3 per anunciar la primera emissió del tradicional espot de Nadal de Freixenet, vulnera allò que preveu l’apartat 1 de l’article 11 de la Llei de l’Estat 25/1994, de 12 de juliol, per la qual es transposa a l’ordenament jurídic estatal la Directiva de Televisió sense Fronteres, que estableix que «La publicidad y la televenta deberá ser facilmente identificables y diferenciarse claramente de los programas, a través de medios ópticos o acústicos».

3. Qualificació de la infracció

El fet descrit no respecta la obligació legal d’identificar fàcilment la publicitat i de diferenciar-la clarament dels programes, a traves de mitjans òptics o acústics i pot induir a confusió a les persones teleespectadores atès que, encara que sembla que estem veient una autopromoció d’un programa del mateix canal de televisió, en realitat s’està publicitant la primera emissió del tradicional espot de Nadal de Freixenet, la qual cosa pot constituir una infracció prevista a l’article 20 de la Llei de l’Estat 25/1994, de 12 de juliol, que considera una infracció greu la contravenció de les obligacions establertes, entre d’altres, a l’article 11 esmentat al paràgraf anterior, i que pot ser sancionada amb una multa de fins a 300.500€. 
4. Sanció aplicable 
La infracció descrita, d’acord amb el que disposa l’apartat 3 de l’article 20 de la llei dita és sancionada amb una multa de DEU MIL SIS CENTS EUROS (10.600€). Es donen per reproduïts els criteris de fixació de la quantia de la multa i la seva valoració, establerts al Fonament de Dret tercer de la proposta de resolució de la instructora de l’expedient, de data 21 de juny de 2007 (intencionalitat de la conducta, manca de reincidència en els fets, i benefici que hagi pogut reportar a l’infractor la conducta sancionada). 
5. Autoritat competent per imposar la sanció

El  Consell de l’Audiovisual de Catalunya és l’òrgan competent per a imposar la sanció de conformitat amb el que estableix la lletra g de l’article 10 de la Llei 2/2000, de 4 de maig, del Consell de l’Audiovisual de Catalunya.

Analitzats els antecedents, fets i fonaments de dret i d’acord  amb el que disposa l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya aprovat per l’Acord 3/2001, 28 de febrer, el Ple del Consell ha adoptat els següents:

ACORDS

1. Desestimar les al·legacions presentades pel senyor Carles Vinyes, com a cap de l’Assessoria jurídica, actuant en nom i representació de TELEVISIÓ DE CATALUNYA, SA.

2. Declarar al prestador de serveis de televisió TV3 (TELEVISIÓ DE CATALUNYA, SA) responsable de la comissió d’una infracció greu tipificada a l’article 20, en relació amb l’article 11, ambdós de la Llei de l’Estat 25/1994, de 12 de juliol. 

3. Imposar a l’operador de televisió una multa de DEU MIL SIS CENTS EUROS (10.600€).

4. Notificar aquest Acord al prestador de serveis de televisió TV3 (TELEVISIÓ DE CATALUNYA, SA).
Barcelona,  4 de juliol de 2007

Josep Ma Carbonell i Abelló

            Dolors Comas d’Argemir i Cendra

President

